钦定古今图书集成/明伦汇编/氏族典/第553卷 > 《廖用贤尚友录》 > 公孙瓒
## 钦定古今图书集成/明伦汇编/氏族典/第553卷 > 《廖用贤尚友录》 > 公孙瓒

按《后汉书公孙瓒传》：“瓒字伯珪，辽西令支人也。为郡
小吏，为人美姿貌，大音声，言事辩慧。太守奇其才，以
女妻之。后从涿郡卢植学于缑氏山中，略见书传。举
上计吏。太守刘君坐事槛车征，瓒改容服，身执徒养。
太守当徙日南，瓒祭辞坟茔，慷慨悲泣，再拜而去。既
行，于道得赦。瓒还郡，举孝廉，除辽东属国长史。中平”
中，以瓒督乌桓突骑，车骑将军，迁骑都尉。张纯与畔
胡丘力居等寇渔阳，瓒追击，战于属国石门卤，遂大
败。诏拜瓒“降卤校尉”，封都亭侯，复兼领属国长史，职
统戎马，卤远窜塞外。瓒志扫灭乌桓，而刘虞欲以恩
信招降，由是与虞相忤。初平二年，青、徐黄巾入渤海
界，瓒大破之，拜奋武将军，封蓟侯。瓒使从弟越击袁
绍将周昕，为流矢所中死，瓒因此怒绍遂出军屯槃
河，与绍大战于界桥。瓒军败还，蓟将步骑三万人追
击，大破其众。是岁，瓒破禽刘虞，尽有幽州之地，猛志
益盛。前此有童谣曰：“燕南垂，赵北际，中央不合大如
砺，唯有此中可避世。”瓒自以为易地当之，遂徙镇焉。
乃盛修营垒，楼观数十，临易河，通辽海。刘虞从事渔
阳鲜于辅等合率州兵，欲共报瓒，南迎虞。子和与袁
绍将麹义合兵共攻瓒，破瓒于鲍丘。麹义粮尽，瓒徼
破之。瓒恃其才力，不恤百姓，记过忘善，睚眦必报，所
宠爱类多商贩庸儿，所在侵暴，百姓怨之。于是代郡、
广阳、上谷、右北平各杀瓒所置长吏，复与辅、和兵合。
瓒虑有非常，乃居于高京，以铁为门，斥去左右男人，
专侍姬妾，疏远宾客，无所亲信。建安三年，袁绍复大
攻瓒，瓒遣子续请救于黑山诸帅。四年春，黑山贼帅
张燕与续率兵十万三道来救。瓒未及至，出战，绍设
伏，瓒遂大败。复还保中小城，自计必无全，乃悉缢其
姊妹妻子，然后引火自焚。绍兵趣登台，斩之。